Prezident Yakkasaroy va Sergeli tumanlarida qurilgan yangi yo`lni ko`zdan kechirdi

Davlat rahbari Shavkat Mirziyoev Toshkent shahrining Yakkasaroy va Sergeli tumanlarida qurilgan yangi yo`lni ko`zdan kechirdi. Bu haqda Prezident Matbuot xizmati ma`lum qildi.
Poytaxtimiz ham iqtisodiyot, ham nufus jihatidan o`sib bormoqda. So`nggi yillarda shaxsiy avtomobillar 2-3 barobar ko`payib, shahar ko`chalarida bir kunda 700-800 mingdan ziyod transport harakatlanmoqda. Yana yarim milliondan ziyod odam kuniga poytaxtimizga kelib ketadi. Shu bois yo`l infratuzilmasi hayot talabiga mos ravishda rivojlantirib borilmoqda.
Sergeli bilan Yakkasaroy tumanini bog`laydigan qo`shimcha yo`l juda kerak edi. Bu loyiha ikki bosqichda amalga oshirilmoqda. Bugungi kunda Cho`ponota ko`chasidan Toshkent halqa yo`ligacha qariyb 2 kilometrlik trassa qurib bitkazilgan. Uning Kichik halqa yo`li ustidan o`tgan qismida 788 metrlik ko`prik va Toshkent halqa yo`liga tutashgan joyida ikkita 207 metrlik yo`l o`tkazgich barpo etilgan.
Mazkur transport inshootlari bugundan ochildi.
Ushbu yangi yo`l va ko`priklar muhandislik echimiga ko`ra juda qulay. Birinchidan, mazkur yangi ko`cha Toshkentning eng yirik transport arteriyalari – kichik va katta halqa yo`llari bilan kesishadi. Ikkinchidan, transportlarning yangi ko`prikka chiqishi ham, undan tushishi qulay. Hech qanday svetofor yoki qayrilib olishsiz, boshqalarga xalaqit bermagan holda, keyingi yo`nalishga qo`shilib ketish mumkin.
Ayni paytda loyihaning ikkinchi bosqichi doirasida jadal ish olib borilmoqda. Toshkent halqa yo`lidan Qipchoq ko`chasigacha bo`lgan 4 kilometrdan ziyod yo`l qurilmoqda.
Umuman, 6 qatorli mazkur yo`l va ko`priklar soatiga 12 mingtagacha avtotransportni o`tkazish quvatiga ega bo`ladi. Shu tariqa, Sergeli tumanidan shahar markaziga etib borish vaqti oldingi 40-50 daqiqa o`rniga 20 daqiqani tashkil qiladi. Yangi Sergeli ko`chasidagi tirbandlik ikki baravarga qisqaradi.
Shu erda yo`lsozlik, obodonlashtirish va kommunal sohalarda qo`llaniladigan maxsus texnikalar namoyish etildi.